Pierre Franckh

Találd meg a lelki társadat!

Hogyan nyílhatsz meg életed szerelmének?

Pierre Franckh

Találd meg a lelki társadat!

Hogyan nyílhatsz meg életed szerelmének?

Budapest, 2023

A mű eredeti címe: Finde deinen Seelenpartner Wie du dich für die Liebe deines Lebens öffnest

A művet először a Gräfe und Unzer Verlag GmbH adta ki 2021-ben, Németországban, Münchenben.

www.gu.de

© Gräfe und Unzer Verlag GmbH, 2021

© Bioenergetic Kiadó Kft., 2023

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-638-5

© Fordította: Haupt-Kutas Mónika

Főszerkesztő: Kajtár-Schneider Krisztina

Felelős szerkesztő: Prudovits Edina

Borítóterv: Gál Miklós

Szerzőfotó: Angela Ward Brown

Nyomta és kötötte: Generál Nyomda, Szeged

Felelős vezető: Hunya Ágnes

Minden jog fenntartva. Az újranyomtatás, beleértve a kivonatokat is, valamint a képi, rádiós, televíziós, internetes, továbbá fotó-mechanikai sokszorosítással, hanghordozókon és adatfeldolgozó rendszereken bármilyen módon történő terjesztés csak a kiadó írásos engedélyével lehetséges.

A könyvet Igepa papírra nyomtattuk, mely német erdőgazdaságból származik. Minden egyes kivágott fa után három új fát ültetnek, így az erdőség évről évre fenntartható módon növekszik. Fehérítési eljárásukban semmiféle kémiai anyagot (különösen klórvegyületeket) nem használnak.

Tartalomjegyzék

Létezik egyáltalán a lelki társ?

A lelki társ megtalálása

Mi vár téged ebben a könyvben?

Legyél ott, ahol a lelki társad

A szerelem nem az első találkozással kezdődik

Első titok:

Elképzelésed a lelki társadról

Mi jelent számodra egy kapcsolat?

Ha te magad vagy a lelki társ

Második titok:

Feloldjuk a régi rezgésszinteket

Kapcsolataid mintái

Máris szeretetre méltó vagy…

Elengedek és bekapcsolódom

Harmadik titok:

Csatlakozz rá a szerelem rezgésszintjére!

Hogyan találnak egymásra a párok?

A szerelem frekvenciái

A tudat skálája

E fejezet nagy csodája

Negyedik titok:

Megnyitjuk magunkat a lelki társnak

Irányítsuk figyelmünket a magasabb szintekre!

A képzelőerő az utánzás halála

Tekints szeretettel eddigi kapcsolataidra!

A nem kedvelt árnyoldalak

A harmonikus záróvonal

Naggyá, erőssé és méltóságteljessé válsz

Kapcsolódjunk a finomrezgésű szinthez!

Szeress bele önmagadba!

Az elvárás egy kép, amelyet a jövőről rajzolunk

Hogyan ismered fel, hogy máris kezdesz megnyílni?

A megfelelő kérdéseket tedd fel

A lélek a megérzés által szól

Ötödik titok:

Bízd magad a szerelem sodrására!

Hogyan ismered fel a lelki társadat?

Egy lelki társi kapcsolat különlegességei

Az együttélés huszonhét sajátossága

Nagyon köszönöm!

A szerzőről

Létezik egyáltalán a lelki társ?

Aki felteszi ezt a kérdést, az valószínűleg még nem találkozott a sajátjával. Ugyanakkor egyre többen tapasztalhatják meg az ilyen egyedülálló szerelem csodáját. Úgy tűnik, mintha új korszak kezdődött volna, melyben a férfiak és a nők egyre inkább készen állnak arra, hogy ilyen mély szerelmi kapcsolatban éljenek egymással.

Sok ember számára nem más ez, mint az ősi vágy, hogy megtalálja lelke másik felét.

Ha az ilyen kapcsolatban élőket megkérdezzük erről, olyan szavakat hallhatunk tőlük, mint varázslat, ajándék, csoda vagy kötődés. A társas kapcsolat e különleges formája annyira más, mint bármilyen más partnerség, hogy olykor szavakkal ki sem tudjuk fejezni, amit benne érzünk és megtapasztalunk.

Szavakkal alig leírható és semmihez sem hasonlítható. Semmi köze a romantikus szerelemhez, amit talán sokan ismerünk. A lelki társhoz fűződő kapcsolat mélyebbre nyúlik. Ahogy már a kifejezés is sugallja: két ember ilyenkor a lelkén keresztül találkozik össze. A gondolkodás szintje ebből kimarad. Az ilyen szerelem racionálisan nem magyarázható, a szívünkkel éljük meg. Sokan úgy fogalmaznak, hogy ez az a darabja a kirakónak, amely megadja az élet értelmét.

Ha valaki megtalálja a hozzá lélekben hasonló párját, azt az univerzum legnagyobb ajándékaként éli meg. Semmi sem olyan többé, mint azelőtt. Minden más. Véget ér a keresés, megérkeztünk. Megtaláljuk a másikban saját magunkat, és minden kiegészül, ami eddig hiányzott belőlünk.

Mentálhigiénés szakemberként és boldogságtrénerként folytatott munkám során egyre több olyan emberrel találkozom, akik ilyen kapcsolatban élnek. Úgy tűnik tehát, hogy változás állt be korszakunk minőségében. Miközben sokak számára az élet ütemének gyorsasága a kapcsolataikra is kivetül, egyre többen akadnak olyanok is, akik teljesen más, új minőséget keresnek egy szerelemben…, és végül meg is találják.

Van tehát remény, mert létezik a lelki társ. Máris nagyon sokan élik meg a szerelemnek ezt a formáját. Magam is abban a szerencsében részesülök, hogy majdnem harminc éve élek együtt a lelki társammal, könyveim és szemináriumaim által pedig közreműködtem több mint háromezer pár lelki szinten történő egymásra találásában.

Most pedig eljött az ideje, hogy te is közéjük tartozz. Segítek benne.

Pierre Franckh

A szeretet egyetemes törvény

A lelken keresztül fejeződik ki.

Minél inkább belépünk a szeretet szintjére,

annál jobban egyengetjük utunkat a lelki társunk felé.

A lelki társ megtalálása

Az ember egyik legnagyobb vágya:

megtalálni a lelki társát.

Hogyan segíthet neked ez a könyv,

hogy valóra váljon az álmod?

Mi vár téged ebben a könyvben?

„Minden energia, mindössze ennyit kell tudnod.

Hangolódj rá annak a Valóságnak a frekvenciájára, amelyet meg akarsz élni, és megkapod. Nem is lehet másképp. Ez nem filozófia. Ez fizika.”

Albert Einstein

Amikor kiderült, hogy könyvet írok a lelki partnerségről, hihetetlenül sok hozzászólást és e-mailt kaptam. A lelki társ keresése sokak számára tűnik központi témának. Közvélemény-kutatást végeztünk intézményünk, az Academy Happiness House számára, melynek során általánosságban kérdeztük az embereket, min változtatnának szívesen az életükben. Több mint 80 százalékuk azt írta, hogy igazán mély szerelemi kapcsolatra vágyik, melyben megtalálja a lelki társát. Ez azt jelenti, hogy tízből nyolc ember számára ez a legfontosabb.

Ha ilyen erős ez a vágy, és abból indulunk ki, hogy lelki társunk is keres minket, akkor a lelki partnerek állandóan keresik egymást – de valójában nem találják.

Ennek megvan a magyarázata, s bár nem te vagy érte a hibás, mégis benned keresendő. Oka van annak, hogy lelki társad nem tud belépni az életedbe. Az is lehet, hogy máris ott várakozik valahol, de tudat alatti meggyőződésed olyan fékezően és ellentétesen hat, hogy akkor sem ismernéd fel, ha ott állna az orrod előtt.

Ebben a könyvben öt titkot osztok meg veled. Ugyanazokat a lépéseket tesszük meg együtt, melyeket én magam is végigjártam, és amelyek már ezreknek segítettek abban, hogy rátaláljanak a lelki társukra.

- Felépítünk egy elképzelést.

- Megszüntetjük az akadályokat.

- A szeretet szintjére emelünk téged.

- Összeköttetést teremtünk a lelki társaddal…,

- … és belépünk a közös jövő energiájába.

Öt titok, öt fejezet

A könyv első részében megnézzük, milyen a te lelki társad. Dolgozunk az elképzeléseden, én pedig megmutatom neked, miért van az, hogy világosan megfogalmazott elképzelések nélkül csak a múltat ismételnénk meg.

A második részben fény derül a következő titokra. Felfedezünk, átalakítunk és feloldunk minden gátlást, amely eddig sikeresen megakadályozott abban, hogy találkozz a lelki társaddal. Nagyon sokat fogsz tanulni saját magadról. Rájössz például, melyek a tudat alatti elvárásaid, aggályaid, és hogyan formálod meg ezekből a pillanatnyi valóságodat.

A második rész végére talán megérted, hogy olyan programok dolgoznak benned, melyek eddig nem engedték a lelki társaddal való találkozást, és azt is látod majd, hogyan keletkeztek. Mutatok technikákat, melyek segítségével rövid időn belül átírhatod és újraformálhatod mentális programjaidat, hogy a továbbiakban semmilyen blokkoló gondolat vagy meggyőződés ne akadályozhassa a lelki társaddal történő találkozást.

A könyv harmadik részében megtudod, miért vonzódtál olyan gyakran vélhetően nem megfelelő társakhoz, és hogy ez miért volt mégis abszolút helyes. Megtanulod, hogyan emelkedhetsz egy új, másik dimenzióba. Ebben a részben arról is szó lesz, miként hangolódj rá a szeretet rezgésére. Megvizsgáljuk a kérdést tudományos és spirituális szemszögből is. Meg fogod érteni, miért olyan fontos egy kapcsolatban, hogy a megfelelő rezgésszinten mozogj. Végtére is a társadat csak a rezgések által találod meg.

A negyedik részben az a szándékunk, hogy láthatóvá tegyünk lelki társad számára. Felhagysz a kereséssel, és hagyod, hogy megtaláljanak. Pontosabban fogalmazva hagyod, hogy a vonzóerők dolgozzanak érted. Ez a rész nagyon szórakoztató lesz, és azonnal érezni fogod az energia megváltozását.

Ez a folyamat egy hosszan tartó érzelmi átalakulás, mely megnyitja számodra a megfelelő kapukat.

Az ötödik részben elébe megyünk a lelki társunknak. A lelki partnerség szintjére jutunk, bekapcsolódunk a jövőnkbe. Tudományos szempontból vizsgáljuk meg, miért teremt új valóságot ez a kapcsolódás. Olyan kérdésekkel foglalkozunk majd, mint hogy miként ismerjük meg a lelki társunkat, hogyan jön létre vele a közös élet, s ott is adódhatnak-e még problémák. Minden kérdést megválaszolunk, amely felmerülhet egy lelki partnerség során, végül pedig a világ legszebb utazására bocsátunk téged.

Ugyanakkor nagyon fontos, hogy az utazást te teszed meg. Én csak kísérő vagyok. Szívesen rendelkezésedre bocsátom minden tudásomat és saját, valamint a szemináriumi résztvevők által szerzett sokrétű tapasztalatomat. Hiszen én is végigmentem ezen az úton, és megtaláltam a lelki társamat, akivel közel harminc éve együtt élek. Természetesen lesz majd sok ún. „ahapillanatod” olvasás közben, de az igazi változás akkor fog bekövetkezni, ha te magad is valóban aktívan részt veszel a saját belsődben tett utazáson. Minél tudatosabban és éberebben teszed meg ezt az utat, minél többet teszel bele saját magadból, annál vonzóbb és boldogabb lesz a tapasztalás.

Meghívásom neked szól

Nem nagyon szeretem a „gyakorlat” szót. Ezért inkább meghívlak, hogy aktívan dolgozz velem. Mindig egészen pontosan elmagyarázom majd, hogy én miként csináltam, akárcsak azok a csodálatos ezrek, akik ily módon megtalálták az utat a lelki társukhoz.

Szeretettel meghívlak, hogy te is járd be ezt az utat. Az utazás végére megváltozol. Talán épp az az ember leszel, akit mindig is meg akartál ismerni. Talán épp az, aki végre tárt karokkal tudja fogadni a lelki társát.

Bátorításként olvashatsz majd csodálatos történeteket is néhány egymásra találásról. A következő oldalon rögtön el is kezdem Judith és Ümüt sztorijával, akik az egyik hétvégi szemináriumunk résztvevői voltak. Mindketten egy csodálatos lelki társat kerestek maguknak, a szemináriumon pedig hirtelen ott álltak egymással szemben.

Amikor a lelki társak egymásra találnak

Helló, Pierre és Michaela!

Történetünk március 17-én kezdődött, Berlinben. Mindketten, egymástól függetlenül is nagyon régóta vágytunk már egy csodálatos, beteljesedett, boldog és tartós lelki társi kapcsolatra. Egy évvel ezelőtt pedig eljött az ideje. A ti szemináriumotokon ismerkedtünk meg. Amikor a második napon egy csoportos gyakorlat keretében kapcsolatba kerültünk egymással, azonnal különleges vonzódást és bizalmat éreztünk a másik iránt. Sokat beszélgettünk és nevettünk, és nem akartunk többé elválni egymástól. Minden csapatfeladatot együtt csináltunk. Amikor véget ért a szeminárium, és már csak mi ketten voltunk a teremben (egyikünk sem akart csak úgy egyszerűen kisétálni), telefonszámot cseréltünk, és olyan bensőséges öleléssel búcsúztunk el egymástól, amiből egyikünk sem akart kibontakozni. Ez az első ölelés olyan intenzív érzéseket váltott ki belőlünk, amilyeneket azelőtt sosem tapasztaltunk. Utána hihetetlenül lelkesek és boldogok voltunk.

Pár nappal később telefonálgatni kezdtünk egymásnak. Sok este telt el órákig tartó beszélgetésekkel. Nem kellett kimondani, úgyis tudtuk, hogy lelki társak vagyunk. Azóta minden pillanatot kiélvezünk, amikor együtt lehetünk. Szavakkal nem lehet kifejezni, mennyire harmonikus a kapcsolatunk. Az ilyesmit át kell élni, hogy megérthesse az ember, mennyire különleges, nagy és értékes dolog az, ha egyesülhet a lelki társával. Mindennap hálát adunk Istennek ezért az óriási ajándékért.

Köszönjük nektek, Pierre és Michaela az új tudást és az értékes tapasztalatokat, amikben a szemináriumotokon részünk lehetett.

Ümüt és Judith

Legyél ott, ahol a lelki társad

Igazán hálásak lehetünk, hogy olyan korban élünk, melyben a világban élő összes emberrel kapcsolatba léphetünk.

Van elég időnk, pénzünk és számos lehetőség, hogy szabadon és biztonságosan kiválaszthassuk a lelki társunkat. A határok kinyílnak, a kulturális különbségek pedig egyre inkább háttérbe szorulnak. Emellett az internet is további teret ad, és segít abban, hogy olyan kapcsolatokat létesíthessünk, amelyek túlnyúlnak kis mentális határainkon. Manapság tehát végtelen sok lehetőség nyílik a találkozásokra, és lényegesen egyszerűbb megtalálni a lelki társat, mint korábban.

Ez egyfelől csodálatos, másfelől viszont természetesen okozhat egyfajta bizonytalanságot is. Hol van a megfelelő hely arra, hogy megkeressük a lelki társunkat? A mai idők feltételezett előnye tehát kétségkívül hátrány is lehet. A lehetőségek sokasága miatt attól tartunk, hogy nem a megfelelő helyen vagyunk, a rossz buliban, nem azon az üdülésen…, és így minden alkalommal, amikor ténylegesen vagy feltehetőleg rossz helyen voltunk, veszítünk valamicskét a hitünkből, hogy számunkra is létezhet egy lelki társ.

Közben pedig már minden ott van bennünk. Mindannyiunkban. A tudás, a vonzerő, az elkötelezettség. Semmit sem kell tennünk. Nem kell sem keresnünk, sem találnunk. Csak hagynunk kell, hogy megtörténjen. Akkor majd ösztönösen helyesen cselekszünk. Nem fontos mindenütt ott lenni, csak azon az egy helyen, ahol a lelki társunk is érzékeli a jelenlétünket. Pontosabban kifejezve, egyáltalán nem nehéz összetalálkozni a lelki társunkkal. Végtére is nem vagy egyedül. Végtére is mindketten vágytok erre a találkozásra. Ő is szeretne végre veled lenni.

Egyszerűen csak az a lényeg, hogy létrejöjjön ugyanaz a hullámhossz, hogy a vonzerő – mint egy energikus keresőgép – hatni tudjon. Az idő mindenesetre megérett arra, hogy kapcsolatba kerüljünk a nagy szerelemmel.

Végre láthatóvá válni

Csak akkor találnak meg, ha látható vagy.

A céljaidért.

Vágyaid beteljesüléséért.

A lelki társadért.

Ha belépsz a lelki szintre.

Már minden ott van.

Az ezernyi lehetőség szintjén.

Már minden ott van.

Benned is.

Talán a lelki társad is elolvassa ezt a könyvet, ami egyáltalán nem valószínűtlen, és aztán az ő rezgései is megemelkednek, így ő is láthatóvá válik számodra.

A szerelem nem az első találkozással kezdődik

A szerelem mindig is benned volt.

Ha boldog párok mesélnek a megismerkedésükről, azt hiszik, hogy minden akkor kezdődött, amikor ők ketten először érezték a varázslatot. A valóságban azonban a lelki társaddal való találkozás nem egy partin vagy egy nyaralóhely hoteljében veszi kezdetét. Nem is egy strandon a Déli-tengeren vagy a céged egyik megbeszélésén. Még csak nem is egy sportrendezvényen, indiai buszutazáson vagy egy találkozón, amit a barátaid szerveztek, akik úgy gondolják, itt az ideje, hogy a te fejedet is bekössék. Nem egy tánctanfolyamon kezdődik, amikor a többi résztvevőt először megpillantod. Nem egy szilveszteri bulin elcsattanó éjféli csókkal indul, vagy a Happiness House-beli találkozón vagy továbbképzésen, amikor valaki megérzi a másik pillantását.

Korábban kezdődik, sokkal korábban. Már akkor elkezdődik ugyanis, amikor a lelki társra gondolunk. Már akkor elkezdődik, amikor a vágy lassanként megjelenik. Amikor a belső ajtók először óvatosan elkezdenek kinyílni. Veled kezdődik. Mindig veled. És mivel veled kezdődik, nem szorulsz sem a szerencsére, sem a véletlenre, sem pedig a barátaid segítségére. Csak saját magadra.

Konkrétabban fogalmazva ez a szerelem már régen elkezdődött. Már benned van. Már érzed ezt a szerelmet. Először csak egy sejtés, és aztán egyre erősebb vágyként nyilvánul meg. Egészen világosan érzed, amikor a lelki társadra gondolsz. Már úton vagy.

Abban a pillanatban megkezdődik az utazásod, ahogy elkezdesz a lelki társ gondolatával foglalkozni. Tudtad, hogy ezeket a gondolatokat nem tartod meg magadnak? A vágyad energikus hívásként hat. Lelki társad az ébredés hívásaként fogja fogadni. Ahogyan te az övét.

A tudatos ébredés nem mindig egyszerre történik

Életünk során a tanulás sok fázisán megyünk keresztül. Információkat gyűjtünk, fejlődünk, tapasztalatokat szerzünk. Néha nem teljesen értjük ezeknek a tapasztalásoknak a mondanivalóját, sokszor szívesen le is mondtunk volna róluk. Ám ha közelebbről megvizsgáljuk őket, akkor éppen ezek tanítottak valamit, és általuk váltunk erősebbé, nagyobbá, tudatosabbá és érettebbé. Felfedeztünk dolgokat, méghozzá olyanokat, amelyek nem annyira a felszínen, sokkal inkább mélyen a bensőnkben játszódtak le.

Lelki társad ugyanígy szerzi tapasztalatait a saját életében. Ő is harcol és elbotlik, orra bukik, aztán újra talpra áll. Ő is tudatosabb, éberebb, érettebb és lelkileg nagyobb lesz minden egyes akadály legyőzésével. A te lelki társad is éppen egy lelki társ számára válik éretté. Mi pedig most gondoskodunk arról, hogy ti ketten végre egymásra találjatok. Kezdjük tehát. Megmutatom, én hogyan csináltam, és azóta még sokan követtek.

Első titok: Elképzelésed a lelki társadról

Ebben a részben dolgozni fogunk az elképzeléseden, és működésbe hozzuk. Meg fogod érteni, miért van az, hogy pontos elképzelés nélkül csak a múltat ismételnénk, és nem oda jutnánk el, ahová valójában vágyunk, amit el szeretnénk érni.

Mi jelent számodra egy kapcsolat?

Minden cél – a lelki társ utáni vágy is – egy elképzeléssel kezdődik.

Fiatalkorunkban még nagyon sok elképzelésünk volt. Élveztük, ha a jövőnkről álmodozhattunk. Eljött azonban a pillanat, amikor személyiségfejlődésünket lezártnak tekintettük, és ezzel az elképzeléseink is elhalványultak. Ezek nélkül azonban nem gondolkodhatunk a jövőnkről. Nem változtathatunk rajta úgy, ahogyan terveztük. A változások persze megtörténnek – hisz az élet változásokból áll –, de azok már nem a mi kezünkben vannak. Nem mi irányítjuk többé az életünket, hanem hagyjuk, hogy mások irányítsák. Minden és mindenki.

Csakhogy ezáltal sokkal inkább a múltban élünk, mint a jövőben, és folyton csak a régi, jól ismert dolgokat tapasztaljuk meg, mintha egy örökké ismétlődő hurokban ragadtunk volna.

A gondolatok és a megélés körforgása

A teljesebb megértés érdekében jó, ha tudjuk, hogy naponta mintegy hatvan-hetvenezer gondolatunk van. A tudomány azt állítja, hogy e gondolatmennyiség 90 százaléka puszta ismétlődés, méghozzá az előző napról és persze az azt megelőzőekről. Így tulajdonképpen állandóan ugyanazt gondoljuk, ezért tehát ugyanazt is éljük át.

Víziók nélkül az örök körforgás csapdájában rekedünk.

Ha pedig újra és újra ugyanazokat gondoljuk, akkor ugyanazokat a döntéseket is hozzuk meg. Ez pedig ismétlődően hasonló viselkedésmódokat eredményez, amelyek következésképpen hasonló megélésekhez vezetnek. Így kerülünk egy örökös hurok fogságába. Mert az egyforma élmények a már jól ismert régi érzésekhez vezetnek, ezek pedig régről ismert gondolatokat szülnek. Körbe-körbe forgunk, és újra ugyanazokat a régi élményeket hozzuk létre. Ha pedig mindig csak ugyanazokat az élményeket éled át, azzal megengeded a gondolataidnak, hogy újra és újra megismétlődjenek.

Elképzelések nélkül nem küldünk gondolatokat a jövőbe. Csak a víziók segítenek abban, hogy új, más gondolatok jöjjenek létre, ezáltal új élmények érjenek bennünket. Minél világosabb az elképzelésünk, minél részletesebbek és pontosabbak az elménkben kialakuló képek, annál intenzívebben dolgozunk a jövőnkön.

Az elképzelések tervezik meg a jövőnket. Nélkülük csak a múltban élhetünk. Ezért lényeges, hogy szem előtt tartsuk a lelki társunkról alkotott víziónkat.

Mennyire pontosak az elképzeléseid?

Bizonyosan vannak olyan elemek, amelyeknek feltétlenül meg kell lenniük a kapcsolatodban. Egész biztosan van néhány olyan dolog is, amit semmiképpen sem akarsz átélni. Vannak tehát alapfeltételeid, reményeid és aggályaid. Ezekkel együtt pedig látszólag van egy nagyon pontos elképzelésed jövendő kapcsolatodról. De valóban így lenne?

Amikor kapcsolati szemináriumaimon megkérdezem a résztvevőket, hogyan képzelik el jövendő kapcsolatukat, többnyire nagyon pontatlan válaszokat kapok.

– Olyan társat szeretnék, aki illik hozzám.

– És milyen partner illik hozzád? – kérdezem ilyenkor kíváncsian, de a válasz legtöbbször ismét csak egy közhely:

– Szeretnék boldog lenni a társammal.

– És mi számodra a boldogság?

Ezt a kérdést többnyire egy vállrándítás és értetlenség követi.

– Csak harmóniában szeretnék vele élni.

Ezt a beszélgetést persze sokáig lehetne így folytatni, és én vég nélkül kérdezhetnék. Csakhogy minden résztvevő szilárdan meg van győződve arról, hogy nagyon pontosan megfogalmazta a vágyát. Hiszen mindenki jól tudja, mi a boldogság és az öröm és a harmónia és az elégedettség és a biztonság. De tényleg így van? Vagy inkább kissé spórolunk a pontos átgondolással?

A víziónak nagyon pontosnak kell lennie.

Tegyük fel, hogy egy társkereső oldalon írnál arról, milyen kapcsolatra vágysz. Szerinted ott mindenki egyértelműen tudja, mit értesz boldogság alatt? Lehet, hogy nálad egészen más dolgok okoznak boldogságérzetet, mint másoknál.

Vegyünk egy teljesen hétköznapi példát. Lehet, hogy szereted a vidéki életet, így egy nagyvárosban nem éreznéd jól magad. Tehát a természet a te közeged. Mások azonban a város pörgését szeretik, ott érzik jól magukat. A kapcsolatokban ezernyi ilyen példa akad. Kezdve a lakhelytől, a szabadidős tevékenységeken és az életmódon át egészen az erkölcsi, vallási és politika nézetekig. Természetesen mindannyian boldogan és harmonikusan akarunk élni. Csakhogy a boldogság mindenkinek kicsit mást jelent.

Elég gyakran hallok a vágyott kapcsolat felvázolásánál olyan dolgokat is, amiket az illető el szeretne kerülni: „Ne bántson meg.” „Ne legyen türelmetlen.”

Hogy megértsd, miért nem célravezetők az effajta kijelentések egy vízió létrehozásában, hadd hozzak egy példát. Tegyük fel, vásárolni szeretnél egy autót, és a kereskedő megkérdezi tőled, milyet szeretnél, te pedig ezt válaszolod:

„Olyan autót szeretnék, ami illik hozzám.”

Vajon tudja ebből, hogy mit szeretnél?

„Olyan autót szeretnék, ami boldoggá tesz.” Aha.

„Olyan autót szeretnék, amiben jól érzem magam.”

Az sem segít, ha azokat a dolgokat mondjuk el vagy definiáljuk, amiket nem szeretnénk.

„Olyan autót szeretnék, ami nem megy rögtön tönkre.”

Az életben a legrosszabb döntés az, ha nem hozunk döntést.

Vagy tegyük fel, üdülést tervezel, és az utazási irodának a következő úti célt adod meg: „Oda szeretnék utazni, ahol boldog leszek.” Vagy: „Az üdülés alatt nem szeretnék megint ételmérgezést kapni.” Ebből most vajon az utazási iroda pontosan tudja, mi lenne jó úti cél számodra?

Legyen az autóvásárlás vagy egy utazás megtervezése, nagyon pontos adatokat adunk meg, és már a legelején számtalan dologról határozunk. Az életben a legtöbb dologról nagyon céltudatosan gondolkodunk, csupán a kapcsolataink esetében fogalmazunk inkább elvontan. Tudjuk, hogy egy lakás, egy kerékpár vagy egy hűtő beszerzése során már előzetesen is világosan át kell gondolnunk, milyet akarunk, és annak megfelelően kell döntést hoznunk. Miért ne lenne ez érvényes a párválasztásra is?

A párunk kiválasztásánál szeretünk általános körülírásokat használni. Vagyis nem a választás a megfelelő szó erre. Inkább a vakrepülés, és csak reméljük, hogy a következő partnerrel majd jobb lesz. Tehát nem építünk fel valódi elképzelést. Ezáltal pedig még azt sem tudjuk pontosan, hogy mi magunk milyen társak vagyunk. Talán még azt sem gondoltuk soha végig, mit jelent számunkra a boldogság vagy a harmónia. Harmónia egészen biztosan csak akkor jöhet létre, ha mindkettőnknek egyforma értékrendszere, céljai és szemléletmódja van. Tehát melyek a te értékeid és a további céljaid? Mi vált ki belőled mély elégedettséget? Mire van szükséged ahhoz, hogy biztonságban érezd magad?

Én így csináltam

Kezdetben nagyon naivan azt gondoltam: kapcsolat az, ami adódik. Két ember találkozik, szimpatikusak egymásnak, éreznek valamit egymás iránt, és aztán együtt meglátják, hogyan fejlődik tovább, ami köztük van. Ez az eljárásmód sajnos a kezdeti eufória után már kevésbé bizonyult kielégítőnek. Röviden: nekem sem voltak pontos elképzeléseim, pedig meg voltam győződve arról, hogy nagyon pontosan tudom, mit akarok.

A különbség akkor lett szembetűnő, amikor egy kis listával kezdtem dolgozni az elképzelésemen. Napokon, aztán heteken belül lett egyre hosszabb. Csak hogy megnyugtassalak: kezdetben nekem is voltak közhelyeim. Ám ekkor egyszerűen azt kérdeztem magamtól, mit jelent nekem a boldogság és a harmónia. Hirtelen világossá vált, hogy valójában magamat írom le. Minél jobban belegondoltam a jövendő kapcsolatomba, minél inkább átgondoltam, mit szeretnék benne megélni, annál világosabbá vált, hogy én magam milyen társ vagyok. Ez pedig meglepő, egyszersmind elképesztő volt. Életemben először láttam át világosan, mi lelkesítene engem egy kapcsolatban. Ez tehát az első titok.

Mi színezi ki a víziódat?

Amikor leírod a jövőbeli kapcsolatodat, tulajdonképpen magadat jellemzed egy kapcsolatban. Leírod a természetedet, a személyiségvonásaidat, a boldogságforrásaidat. Ezzel azt mondod: „Ilyen kapcsolatban szeretnék élni.”

Persze arról is elgondolkodunk, milyen legyen a társunk, hiszen erről is megvannak a vágyaink és az elképzeléseink, de ugyanolyan mértékben építünk fel ilyenkor egy elképzelést önmagunkról is.

A kérdés tehát: milyen társ vagy? Ez az, amit kínálsz. Ez az, amilyennek látszani szeretnél. Így szólsz a világhoz.

A listád

Az elképzelésednél két dologra kell figyelni: milyen társat szeretnél bevonzani az életedbe? Te magad milyen társ vagy? Ez az első nagy feladat számodra. Egyszerűen kezdj el foglalkozni ezekkel a kérdésekkel, és elképesztő dolgokat fogsz felfedezni!

Készíts magadnak egy listát, amely aztán folyamatosan bővül. Írd fel spontán módon, ami az eszedbe jut. Tartsd ezt a listát, mindig szem előtt, fejlődj vele együtt! Ne értékeld! Egészítsd ki, változtasd meg, amikor csak kedved tartja. Határozd meg, mi az, ami elsőbbséget élvez. Próbáld meg leírni azokat a képeket, amelyek megszületnek benned. Nem utolsósorban pedig örülj a listádnak!

Minél többet foglalkozol vele, annál világosabb lesz az elképzelésed. Így lépsz ki az örökké ismétlődő gondolatok körforgásából is, amelyek a múltból erednek. Kezded saját magad formálni a jövődet.